La Muzeul Arta Lemnului (MAL) Câmpulung Moldovenesc va avea loc vineri, 29 martie 2024, de la ora 18:00, vernisajul expoziției temporare de artă plastică "Când natura tace, culorile șoptesc" de Cătălina Oana Barbu. "Când nu predă studenților de la Facultatea de Silvicultură din cadrul USV, Cătălina Oana Barbu se conectează la natură, pictând. Consideră că, în lumea asta agitată, important este să avem răgaz, să ne oprim o clipă și să ne conectăm la liniștea ei", au transmis organizatorii expoziției.
Pe simeze vor fi 35 de tablouri (acuarele) și 20 de semne de carte ce reprezintă fragmente/pagini din natură "prin care aceasta, în modestia ei, ne arată de fapt cât de fascinantă este". Publicul va putea admira flori de la cele mai banale (păpădii), la cele ocrotite (floare-de-colț, papucul-doamnei), arbori, dar și muguri și fructe.
Este o expoziție, mai spun reprezentanții MAL, care nu se vrea o ilustrație botanică, ci mai mult o explozie de culoare și senzații pe care natura ni le oferă la fiecare pas. Expoziția va fi deschisă în perioada 29 martie - 28 aprilie 2024.